საადეთ აბდულაევა

საადეთ აბუტალიბ ყიზი აბდულაევა (; დ. 18 იანვარი, 1940, ბაქო – გ. 12 მარტი, 2017, ბაქო) — აზერბაიჯანელი მუსიკოლოგი, ეთნოორგანოლოგი, პედაგოგი, ხელოვნებათმცოდნეობის დოქტორი და პროფესორი. იგი თანამედროვე აზერბაიჯანული ინსტრუმენტული კვლევების ერთ-ერთ ფუძემდებლად ითვლება.

 ბიოგრაფია 
საადეთ აბდულაევა 1940 წლის 18 იანვარს, ბაქოში, აბუტალიბ აბდულაევის ოჯახში დაიბადა. 1947–1957 წლებში  აზერბაიჯანის სახელმწიფო კონსერვატორიის ათწლიან მუსიკალურ სკოლაში სწავლობდა.

1957 წელს აზერბაიჯანის სახელმწიფო კონსერვატორიაში ჩაირიცხა, რომელიც 1962 წელს დაასრულა „აზერბაიჯანული ხალხური მუსიკის“ სპეციალობით.

1962–1971 წლებში მუშაობდა უმცროს მეცნიერ-მკვლევარად აზერბაიჯანის კულტურის სამინისტროს არქიტექტურისა და ხელოვნების ინსტიტუტის მუსიკის განყოფილებაში. 1965–1967 წლებში განაგრძო სწავლა იმავე ინსტიტუტის ასპირანტურაში. 1968 წელს დაიცვა სადისერტაციო ნაშრომი და მიენიჭა ხელოვნებათმცოდნეობის კანდიდატის ხარისხი.

1971 წლიდან აზერბაიჯანის სახელმწიფო კონსერვატორიაში ლექტორად მუშაობდა, 1979 წლიდან ასოცირებულ პროფესორად, ხოლო 1992–2017 წლებში პროფესორად აზერბაიჯანული ხალხური მუსიკის ისტორიისა და თეორიის განყოფილებაში.

1978 წელს აირჩიეს სსრკ კომპოზიტორთა კავშირის წევრად. 2004 წელს მიიღო პროფესორის წოდება, ხოლო 2006 წელს — ხელოვნებათმცოდნეობის დოქტორის ხარისხი.

აბდულაევას კვლევები აზერბაიჯანის მუსიკის ისტორიას, მის სტრუქტურას, ბგერის მახასიათებლებსა და გამოყენებას, ასევე თურქულენოვან სამყაროში არსებული მსგავს ინსტრუმენტების შედარებით ანალიზსა და მათ შემდგომ განვითარებას ეხებოდა. იგი ფართოდ ცნობილია, როგორც ერთ-ერთი პირველი მეცნიერი, რომელმაც წამოჭრა აზერბაიჯანში ფართოდ გავრცელებული, მაგრამ შემდგომში დავიწყებული მუსიკალური ინსტრუმენტების აღდგენის საკითხი.

1971–2017 წლებში აბდულაევა კითხულობდა სპეციალიზებულ კურსებს „აზერბაიჯანული ხალხური მუსიკა“, „ინსტრუმენტული დაკვრა“ და ზოგად კურსს „აზერბაიჯანული ხალხური მუსიკის საფუძვლები“. ასევე ატარებდა ინდივიდუალურ და არჩევით ინსტრუმენტულ გაკვეთილებს, ხელმძღვანელობდა სტუდენტთა კვლევით ნაშრომებს, დიპლომებსა და სადისერტაციო სამუშაოებს.

მისი მეთოდოლოგიური მუშაობის შედეგად ჩამოყალიბდა აზერბაიჯანული ხალხური ინსტრუმენტების ორკესტრირების პრინციპები. მისი ხელმძღვანელობით 15-მა სტუდენტმა (მათ შორის სამმა თურქმა სპეციალისტმა) დაიცვა დისერტაცია და მიიღო ხელოვნების ისტორიის დოქტორის ხარისხი.

2000 წელს აზერბაიჯანის რესპუბლიკის განათლების სამინისტრომ მას გადასცა საპატიო სიგელი მაღალკვალიფიციური მუსიკოლოგების მომზადებაში გაწეული ნაყოფიერი სამეცნიერო და პედაგოგიური მოღვაწეობისთვის.

2013, 2015 და 2016 წლებში აბდულაევა დაჯილდოვდა პრეზიდენტის სტიპენდიით, რომელიც აზერბაიჯანის კომპოზიტორთა კავშირის წევრებს ენიჭება.

საადეთ აბდულაევა გარდაიცვალა ბაქოში, 2017 წლის 12 მარტს.
კატეგორია:დაბადებული 18 იანვარი
კატეგორია:დაბადებული 1940
კატეგორია:გარდაცვლილი 12 მარტი
კატეგორია:გარდაცვლილი 2017
კატეგორია:აზერბაიჯანელი მუსიკოსები
კატეგორია:ხელოვნებათმცოდნეობის დოქტორები
კატეგორია:ბაქოში გარდაცვლილები
კატეგორია:ბაქოში დაბადებულები